เงินบาทเปิด 30.85/87 บาท
ธนาคารซีไอเอ็มบีไทย รายงาน เงินบาทเปิด 30.85/87 นักลงทุนจับตาข่าวฝรั่งเศส-เยอรมนีช่วยกู้วิกฤติยูโรโซน
11 ต.ค. 2554

ธนาคารซีไอเอ็มบีไทย รายงาน เงินบาทเปิด 30.85/87 นักลงทุนจับตาข่าวฝรั่งเศส-เยอรมนีช่วยกู้วิกฤติยูโรโซน
นักบริหารเงินจากธนาคารซีไอเอ็มบี ไทย เปิดเผยว่า เงินบาทเปิดตลาดเช้านี้อยู่ที่ระดับ 30.85/87 บาท/ดอลลาร์ แข็งค่าขึ้นเล็กน้อยจากช่วงเย็นวานนี้ที่ปิดตลาดที่ระดับ 30.88/89 บาท/ดอลลาร์
นักลงทุนได้รับข่าวดีจากฝรั่งเศสและเยอรมนีที่ออกมาระบุว่าจะหามาตรการแก้ไขปัญหาวิกฤติในยูโรโซน โดยเฉพาะการปรับโครงสร้างหนี้ธนาคาร โดยเตรียมจะเปิดเผยมาตรการดังกล่าวภายในสิ้นเดือนต.ค. ซึ่งหากนักลงทุนเชื่อมั่นกับข่าวดีนี้ในระยะยาวก็จะทำให้เงินยูโรกลับมาแข็งค่าขึ้น และจะมีผลต่อค่าเงินบาทด้วย
"ต้องรอดูตลาดหุ้นเช้านี้ แต่เชื่อว่าน่าจะเปิดบวกก่อน อาจทำให้เงินบาทรอบแรก(ช่วงเช้า)น่าจะอยู่ที่ 30.80 บาท/ดอลลาร์ จากข่าวของยูโรโซน ถ้านักลงทุนเห็นเป็นข่าวดีระยะยาวก็คงดี แต่ถ้าเห็นเป็นข่าวดีสั้นๆ แล้วยังขาดความเชื่อมั่นอยู่ บาทก็จะกลับมาผันผวนอีก" นักบริหารเงิน ระบุ
ส่วนความเคลื่อนไหวของค่าเงินสกุลหลักต่างประเทศช่วงเปิดตลาดเช้านี้ เงินเยนอยู่ที่ระดับ 76.66/67 เยน/ดอลลาร์ ส่วนเงินยูโรอยู่ที่ 1.3641/3645 ดอลลาร์/ยูโร
นักบริหารเงิน คาดว่า เงินบาทวันนี้จะเคลื่อนไหวอยู่ในกรอบ 30.80-31.00 บาท/ดอลลาร์